Werkplek: Is ek so onmisbaar as wat ek dink? - Solidariteit GildesSolidariteit Gildes Werkplek: Is ek so onmisbaar as wat ek dink? - Solidariteit Gildes
Tuis / Gilde Artikels / Werkplek: Is ek so onmisbaar as wat ek dink?
Werkplek: Is ek so onmisbaar as wat ek dink?
Om onmisbaar in die werkplek te wees, voel dalk soos die regte ding vir jou loopbaan, maar dit kan ook negatiewe gevolge hê.
Solidariteit se Beroepsgilde vir Kantoorpraktisyns kyk na die voor- en nadele daaraan verbonde om onmisbaar in die werkplek te wees.
Om onmisbaar in die werkplek te wees beteken dat 'n deel van die maatskappy vir wie jy werk nie sonder jou kan klaarkom nie. Dit beteken heel moontlik jy het sekere vaardighede of kennis in 'n spesifieke afdeling of veld wat niemand anders het nie en dus dat jy moontlik die enigste persoon is wat daardie spesifieke werk kan doen.
Om onmisbaar te wees, beteken ook heel moontlik dat jou kollegas en jou bestuurders jou beskou as noodsaaklik vir die sukses van 'n spesifieke afdeling of selfs die maatskappy. Dit lei heel moontlik ook tot beter werksekerheid en werktevredenheid aangesien jy voel daar word op jou staatgemaak en jy kry goed gedoen.
Die terme onmisbaar en onvervangbaar word egter dikwels verkeerd gebruik. Daar word dikwels gesê enigiemand is onvervangbaar in 'n werkplek en dit geld ook vir iemand wat as onmisbaar beskou word. Die maatskappy se bedrywighede kan sodanig verander dat jy nie meer onmisbaar is nie of 'n persoon met dieselfde vaardighede en kennis kan aangestel word en jou rol oorneem.
Kenners is dit egter nie eens oor of dit 'n goeie ding is om onmisbaar in die werkplek te wees nie.
Diegene wat meen dit is 'n goeie ding om onmisbaar in die werkplek te wees, meen daar moet konstant hierna gestrewe word. Dit kan gedoen word deur jouself te laat uitstaan as gevolg van 'n sekere vaardigheid in of kennis oor 'n spesifieke onderwerp. Dit beteken ook om gereeld die ekstra myl te loop, betroubaar te wees, ander se werk makliker te maak, hand op te steek vir sekere projekte of take, 'n kenner te wees en oplossings te bied. Dit behels ook om 'n spanspeler te wees, maar ook om 'n leier te wees.
Ander kenners meen weer dit is beter om waardevol as onmisbaar te wees. Volgens die kenners kan die strewe om onmisbaar te wees onder meer daartoe lei dat jy uitgebrand raak en is dit nie volhoubaar nie. Om onmisbaar te wees kan verder ook tot gevolg hê dat jy vasgevang word in 'n spesifieke rol en dus geen ander geleenthede kry nie. Dit beteken daar vind nie verdere ontwikkeling plaas nie aangesien jy nie verder kan leer of nuwe vaardighede kan bemeester nie.
Dit is belangriker om te wys dat jy kan leer, groei en ontwikkel.
Die Beroepsgilde vir Kantoorpraktisyns is jou loopbaanvennoot op jou pad na meesterskap binne die kantoor- en administratiewe omgewing.
Sluit vandag aan, klik hier.
Michael Page: https://www.michaelpage.ae/advice/career-advice/growing-your-career/seven-tips-make-yourself-indispensable-work
Quartz at word: https://qz.com/work/1318086/being-indispensable-will-make-you-miserable-heres-a-better-goal/